b"\n_START_ARTICLE_\nT\xc3\xa1in B\xc3\xb3 C\xc3\xbaailnge\n_START_PARAGRAPH_\nT\xc3\xa1in B\xc3\xb3 C\xc3\xbaailnge (Kr\xc3\xb8ttertyveriet i Cooley) er en legendarisk fortelling fra tidlig irsk litteratur, ofte betraktet som et epos, skj\xc3\xb8nt det er skrevet i prosa framfor poesi. Det forteller om en krig mot Ulster ved dronning Medb og hennes ektemann Ailill fra Connacht med den hensikt \xc3\xa5 stjele avlsoksen Donn Cuailnge, og kun ten\xc3\xa5ringshelten fra Ulster, C\xc3\xba Chulainn, sto imot. En tilsvarende fortelling er lagt til vestlige Irland som T\xc3\xa1in B\xc3\xb3 Flidhais._NEWLINE_Tradisjonelt er fortellingen plassert p\xc3\xa5 100-tallet e.Kr. i en f\xc3\xb8rkristen heroisk tidsalder, T\xc3\xa1in B\xc3\xb3 C\xc3\xbaailnge er den sentrale teksten i en gruppe av fortellinger kjent som Ulster-syklusen. Det er bevart i to skriftlige hovedversjoner eller \xc2\xabtekstrevisjoner\xc2\xbb i manuskripter fra 1100-tallet, den f\xc3\xb8rste en samling hovedsakelig skrevet p\xc3\xa5 gammelirsk, den andre er mer forenlig med mellomirsk.\n_START_SECTION_\nSynopsis\n_START_PARAGRAPH_\nF\xc3\xb8r teksten T\xc3\xa1in B\xc3\xb3 C\xc3\xbaailnge er det et antall av remsc\xc3\xa9la, eller f\xc3\xb8rfortellinger, som ga bakgrunnen for hovedfigurene og forklarte tilstedev\xc3\xa6relsen av bestemte figurer fra Ulster som oppholdt seg i Connacht, forbannelsen som s\xc3\xb8rget for at de gjenv\xc3\xa6rende mennene fra Ulster var forhindret til \xc3\xa5 sl\xc3\xa5ss og den magiske opprinnelsen til oksene Donn Cuailnge og Finnbhennach. De \xc3\xa5tte remsc\xc3\xa9la valgt av Thomas Kinsella for hans oversettelse i 1969 er tidvis blitt betraktet som en del av T\xc3\xa1in B\xc3\xb3 C\xc3\xbaailnge selv, men de kommer fra en rekke manuskripter av ulik dato. Flere andre fortellingene eksisterer som er beskrevet som remsc\xc3\xa9la til T\xc3\xa1in B\xc3\xb3 C\xc3\xbaailnge, en del av disse har kun flyktig slektskap med den._NEWLINE_Den f\xc3\xb8rste tekstrevisjonen begynner med at Ailill og Medb samlet sammen sin h\xc3\xa6r i Cruachan. Hensikten med denne milit\xc3\xa6re m\xc3\xb8nstringen er tatt for gitt av forfatterne. Den andre teksten la til en prolog hvor Ailill og Medb sammenlignet deres respektive rikdommer og fant ut at det eneste som skilte dem var at Ailill eide en meget fertil okse ved navn Finnbhennach som hadde blitt f\xc3\xb8dt inn i Medbs flokk, men forbannet for \xc3\xa5 v\xc3\xa6re eid av en kvinne, slik at den ble overf\xc3\xb8rt til Ailills flokk. Medb bestemte seg for \xc3\xa5 skaffe seg den like fertile oksen Donn Cuailnge fra Cooley for at hennes eiendom ble like rik som hennes ektemann. Hun lyktes \xc3\xa5 forhandle med oksen eier, D\xc3\xa1ire mac Fiachna, for \xc3\xa5 leie ut oksen for et \xc3\xa5r inntil hennes budbringer, full av sterk drikke, avsl\xc3\xb8rte at de ville ha tatt oksen med makt selv om de ikke hadde f\xc3\xa5tt lov til \xc3\xa5 l\xc3\xa5ne den. Avtalen br\xc3\xb8t sammen og Medb samlet en h\xc3\xa6r, inkludert var ogs\xc3\xa5 landsforviste menn fra Ulster ledet av Fergus mac R\xc3\xb3ich. De dro ut for \xc3\xa5 stjele oksen._NEWLINE_Mennene fra Ulster er ikke kampudyktig p\xc3\xa5 grunn av en sykdom, ces no\xc3\xadnden (bokstavelig \xc2\xabkraftl\xc3\xb8shet av ni (dager)\xc2\xbb, skj\xc3\xb8nt det varte i flere m\xc3\xa5neder). En adskilt fortelling forklarte dette som en forbannelse fra gudinnen Macha, som sendte den etter \xc3\xa5 ha blitt tvunget av kongen av Ulster til kappkj\xc3\xb8re med hestevogn mens hun var meget gravid. Den eneste personen som er i stand til \xc3\xa5 forsvare Ulster er den sytten \xc3\xa5r gamle C\xc3\xba Chulainn, og han lar h\xc3\xa6ren overraske Ulster ettersom han er p\xc3\xa5 et stevnem\xc3\xb8te mens han egentlig skal vokte grensen. C\xc3\xba Chulainn, hjulpet av hans vognkj\xc3\xb8rer L\xc3\xa1eg, angrep den angripende h\xc3\xa6ren gang p\xc3\xa5 gang inntil den stopper opp og g\xc3\xa5r i tvekamp med ham, og han nedkjempet den ene utfordreren etter den andre i flere m\xc3\xa5neder. Til sist er han likevel ikke i stand til \xc3\xa5 forhindre at Medb stjal oksen._NEWLINE_C\xc3\xba Chulainn er b\xc3\xa5de hjulpet av og forhindret av overnaturlige figurer. F\xc3\xb8r en av tvekampene bes\xc3\xb8kte Morr\xc3\xadgan ham i form av en vakker ung kvinne og tilb\xc3\xb8d ham fysisk kj\xc3\xa6rlighet, men han avviste henne. Hun deretter avsl\xc3\xb8rte hvem hun var og truet med \xc3\xa5 blande seg inn i den neste kampen. Hun gjorde s\xc3\xa5, f\xc3\xb8rst i form av en \xc3\xa5l som snublet ham i vannet, deretter som en ulv som l\xc3\xb8p kr\xc3\xb8tterne over fjorden, og til sist som en kvige f\xc3\xb8rst i flokken, men i hver form greide C\xc3\xba Chulainn \xc3\xa5 s\xc3\xa5re henne. Etter at han har beseiret sin motstander opptr\xc3\xa5dte Morr\xc3\xadgan for ham i form av en gammel kvinne som melket ei kun, men de s\xc3\xa5rene som tilsvarte de som han hadde gitt henne, avsl\xc3\xb8rte henne. Hun tilb\xc3\xb8d ham tre drikker med melk, og hver gang han drakk, velsignet han henne, og velsignelsene leget hennes s\xc3\xa5r._NEWLINE_Etter en s\xc3\xa6rlig steil motstander ble han bes\xc3\xb8kt av en annen overnaturlig figur, Lugh, som avsl\xc3\xb8rte at han er hans far. Han sendte C\xc3\xba Chulainn i s\xc3\xb8vn for tre dager mens han gjorde sine legende kunstner p\xc3\xa5 ham. Mens han sov kom de unge fra Ulster ham til hjelp, men de ble alle drept. Da C\xc3\xba Chulainn v\xc3\xa5knet opp undergikk han en fantastisk r\xc3\xadastrad, eller \xc2\xabfordreining\xc2\xbb, hvor hans kropp vridde seg i huden og han ble et ugjenkjennelig udyr som ikke kjente hverken venn eller fiende. Han angrep h\xc3\xa6ren fra Connacht og hevnet de unge seksfoldig._NEWLINE_Etter denne s\xc3\xa6rskilte hendelsen ble sekvensen med tvekampene gjenopptatt, skj\xc3\xb8nt ved flere anledninger br\xc3\xb8t Medb avtalen ved \xc3\xa5 sende flere menn mot ham p\xc3\xa5 en gang. Da Fergus, hans fosterfar, ble sendt mot ham, snakket de sammen og C\xc3\xba Chulainn gikk med p\xc3\xa5 \xc3\xa5 la seg overvinne under den betingelse at Fergus lot seg overvinne neste gang de m\xc3\xb8tes. Kampen varte i tre dager mellom helten og hans fosterbror og beste venn, Ferdiad, som C\xc3\xba Chulainn til sist drepte._NEWLINE_Til sist ble mennene fra Ulster vekket opp, en for en i begynnelsen, og deretter i mengder, og den siste kampen begynte. Den ble avsluttet etter at Fergus respekterte avtalen og overga seg til C\xc3\xba Chulainn, og trakk sine menn ut av kampen. De andre allierte til de fra Connacht flyktet i panikk og Medb ble tvunget til \xc3\xa5 trekke seg tilbake. Hun greide likevel \xc3\xa5 ta med seg oksen Donn Cuailnge tilbake til Connacht. Her hadde oksen en tvekamp p\xc3\xa5 oksers vis med Finnbhennach, drepte ham, men ble selv d\xc3\xb8delig s\xc3\xa5ret. Den vandret deretter rundt p\xc3\xa5 Irland og skapte stedsnavn f\xc3\xb8r den til sist kom hjem hvor den d\xc3\xb8de av utmattelse._NEWLINE_Bildet av C\xc3\xba Chulainn d\xc3\xb8ende, bundet til en stolpe slik at han selv i d\xc3\xb8den kan m\xc3\xb8te sine fiender st\xc3\xa5ende ansikt til ansikt, ble overtatt av irske republikanere tidlig p\xc3\xa5 1900-tallet. Dette bildet kommer dog ikke fra T\xc3\xa1in B\xc3\xb3 C\xc3\xbaailnge, men fra en senere fortelling. Det er imidlertid blitt lagt inn i en del muntlige versjoner av fortellingen hvor C\xc3\xba Chulainn d\xc3\xb8de av de s\xc3\xa5r han fikk i siste tvekamp med Ferdiad.\n_START_SECTION_\nTeksten\n_START_PARAGRAPH_\nT\xc3\xa1in B\xc3\xb3 C\xc3\xbaailnge har blitt bevart i to hovedversjoner. Den f\xc3\xb8rste best\xc3\xa5r av en delvis tekst i Lebor na hUidre (\xc2\xabBoken om Dunkua\xc2\xbb), et manuskript fra sent p\xc3\xa5 1000-tallet eller tidlig p\xc3\xa5 1100-tallet som ble satt sammen i klosteret i Clonmacnoise, og en annen delvis tekst av samme versjon et manuskript fra 1300-tallet kalt for Lecans gule bok. Disse to kildene overlapper hverandre, og en fullstendig tekst kan bli rekonstruert ved \xc3\xa5 kombinere dem. Denne tekstrevisjonen er en kompilasjon av to eller flere tidligere versjoner, indikert av dupliserte episoder og referanser til \xc2\xabandre versjoner\xc2\xbb i teksten. Mange av episodene er storsl\xc3\xa5tte, skrevet i den karakteristiske fyndige prosa innenfor den beste av den gammelirske litteraturen, men andre av dem er kryptiske sammendrag, og det hele er lite sammenhengende. Deler av denne tekstrevisjonen kan bli datert fra lingvistiske bevis tilbake til 700-tallet, og en del vers menes \xc3\xa5 v\xc3\xa6re eldre._NEWLINE_Den andre tekstrevisjonen er funnet i et manuskript fra 1100-tallet som er kjent som Leinsterboken. Dette synes \xc3\xa5 v\xc3\xa6re en synkretisk \xc3\xb8velse av skriver som f\xc3\xb8rte sammen materialet i Lebor na hUidre og ukjente kilder for materialet i Lecans gule bok for \xc3\xa5 skape en logisk sammenhengende fortelling. Mens resultatet er tilfredsstillende helhet har spr\xc3\xa5ket blitt modernisert til en langt mer blomstrende stil hvor det fyndige uttrykket fra de tidligere tekstrevisjonene har g\xc3\xa5tt tapt i prosessen._NEWLINE_Leinsterboken ender med en kolofon p\xc3\xa5 latin som sier \xc2\xabMen jeg som har skevet denne fortellingen, eller heller denne fabelen, gir ingen tillit til de ulike hendelser beslektet i den. For noe ting i den er bedrag fra demoner, andre poetiske fantasibilde, noe er trolig, annet er usannsynlig, mens annet igjen er p\xc3\xa5tenkt for forn\xc3\xb8yelse til t\xc3\xa5pelige menn.\xc2\xbb_NEWLINE_En ikke fullstendig tredje tekstrevisjon er kjent fra fragmenter i et antall senere manuskripter._NEWLINE_Det er grunn til mistenke at T\xc3\xa1in B\xc3\xb3 C\xc3\xbaailnge hadde en betydelig muntlig historie f\xc3\xb8r noe av den ble skrevet ned. Eksempelvis er diktet Conailla Medb michuru (\xc2\xabMedb nyter ulovlig kontakter\xc2\xbb) av Luccreth moccu Chiara, datert til ca. 600, forteller historien om Fergus' landflyktighet med Ailill og Medb og som dikteren beskriver som sen-eolas (\xc2\xabgammel kunnskap\xc2\xbb). Ytterligere to dikt fra 600-tallet har ogs\xc3\xa5 hentydninger til elementer i fortellingen: i Verba Sc\xc3\xa1thaige (\xc2\xabOrdene til Sc\xc3\xa1thach\xc2\xbb), krigerkvinnen Sc\xc3\xa1thach sp\xc3\xa5r C\xc3\xba Chulainns tvekamp ved vannet; og Ro-mb\xc3\xa1e laithi rordu rind (\xc2\xabVi hadde en storsl\xc3\xa5tt dag stormende mot spydspisser\xc2\xbb), tilskrevet til C\xc3\xba Chulainn selv, viser til en hendelse i seksjon for gutte\xc3\xa5renes d\xc3\xa5der i T\xc3\xa1in B\xc3\xb3 C\xc3\xbaailnge.\n_START_SECTION_\nI oversettelse\n_START_PARAGRAPH_\nTo oversettelser til engelsk av irske diktere er tilgjengelig for det generelle publikum: Thomas Kinsellas The T\xc3\xa1in (1969, Oxford University Press) og Ciar\xc3\xa1n Carsons The T\xc3\xa1in (2007, Penguin Classics). Begge utgavene er basert hovedsakelig av f\xc3\xb8rste tekstrevisjon med avsnitt lagt til fra den andre, skj\xc3\xb8nt de adskiller seg betydelig fra hverandre i deres utvalg og arrangeringen av materialet. Kinsellas oversettelse er illustrert av Louis le Brocquy, og inneholder ogs\xc3\xa5 oversettelser av et utvalg av remsc\xc3\xa9la._NEWLINE_Cecile O'Rahilly har utgitt akademiske utgaver og oversettelser av begge tekstrevisjonene T\xc3\xa1in B\xc3\xb3 C\xc3\xbaailnge from the Book of Leinster (1967) og T\xc3\xa1in B\xc3\xb3 C\xc3\xbaailnge Recension 1 (1976), foruten en utgave av den senere Stowe-versjonen (1984), en variantversjon av andre tekstrevisjon i et mer moderne spr\xc3\xa5k og med noen f\xc3\xa5 ekstre avsnitt. Winifred Faradays The Cattle-Raid of Cualnge (1904) er en oversettelse av f\xc3\xb8rste tekstrevisjon, og Joseph Dunns The Ancient Irish Epic Tale T\xc3\xa1in B\xc3\xb3 C\xc3\xbaailnge (1914) oversetter andre tekstrevisjon med avsnitt lagt til fra den f\xc3\xb8rste tekstrevisjonen og fra Stowe-versjonen."